**Denzel Hayes Washington, Jr.** (s. 28. joulukuuta 1954 Mount Vernon, New York) on yhdysvaltalainen Oscar-palkittu näyttelijä.

Ura
---

Washington sai ensimmäisen elokuvaroolinsa televisioelokuvasta *Wilma* (1977). Läpimurtonsa suuren yleisön tietoisuuteen Washington teki näyteltyään 1980-luvun alussa sairaalasarjassa *Sairaalan syke* (*St. Elsewhere*). Hän näytteli sarjassa sen alusta loppuun asti (1982–1988) hahmonaan tohtori Phillip Chandler.

Vuonna 1987 Washington esitti apartheidin vastustajaa Steve Bikoa Richard Attenboroughin elokuvassa *Huuto vapaudelle* ja sai Oscar-ehdokkuuden kategoriassa paras miessivuosa. Hän oli ehdolla samassa sarjassa myös vuonna 1990, jolloin hän voitti palkinnon suorituksestaan elokuvassa *Glory*.

Vuonna 1992 Washington esitti Malcolm X:ää Spike Leen samannimisessä elokuvassa. Washington ansaitsi suorituksellaan parhaan miespääosan Oscar-ehdokkuuden. Hän on esittänyt todellisiin henkilöihin perustuvia hahmoja *Huuto vapaudelle* -elokuvan ja *Malcolm X:n* jälkeen myös muun muassa elokuvissa *Hurricane* (nyrkkeilijä Rubin Carter), josta hän ansaitsi Oscar-ehdokkuuden, *Remember the Titans – titaanien taistelu* (valmentaja Herman Boone), *American Gangster* (huumeparoni Frank Lucas) ja *The Great Debaters* (kouluttaja ja runoilija Melvin B. Tolson).

Oltuaan kahdesti aiemmin ehdolla, Washington palkittiin vuonna 2002 parhaan miespääosan Oscarilla suorituksestaan elokuvassa *Training Day*, jossa hän esitti korruptoitunutta poliisia Alonzo Harrisia. Jo mainittujen lisäksi muita Washingtonin tunnetuimpia elokuvia ovat muun muassa *Pelikaanimuistio* ja *Philadelphia*.

Washington teki vuonna 2002 debyyttinsä ohjaajana elokuvalla *Tapaus Antwone Fisher*. Washington esitti itse elokuvan toista pääosaa, psykiatri Jerome Davenportia. Vuonna 2007 sai ensi-iltansa hänen toinen ohjauksensa, *The Great Debaters*, jossa hän esitti pääosaa, Melvin B. Tolsonia.

Kahden Oscarin lisäksi Washington on voittanut myös useita muita elokuvapalkintoja, muun muassa kaksi Golden Globea, sivuosasta elokuvassa *Glory* ja pääosasta elokuvassa *The Hurricane*, ja kaksi Hopeista karhua Berliinin elokuvajuhlilta, elokuvista *Malcolm X* ja *The Hurricane*. Vuonna 2010 hänet palkittiin Tony-palkinnolla pääosaroolistaan August Wilsonin kirjoittamassa teatterinäytelmässä *Fences*. Washingtonin ohjasi näytelmästä *elokuvaversion*, joka sai ensi-iltansa vuonna 2016. Washington sai roolistaan parhaan miespääosan Golden Globe -ehdokkuuden.

Yksityiselämä
-------------

Denzel Washington vihittiin 25. kesäkuuta 1983 näyttelijä Pauletta Pearsonin kanssa, jonka hän tapasi elokuvan *Wilma* kuvauksissa. Pariskunnalla on neljä lasta: John David (s. 1984), Katia (s. 1987), Olivia (s. 1991) ja Malcolm (s. 1991).

Washington on harras kristitty. Vuonna 1995 hän lahjoitti 2,5 miljoonaa dollaria kirkon rakentamiseen Los Angelesissa.

Valikoitu filmografia
---------------------

*Pääartikkeli: Denzel Washingtonin filmografia*
* *Huuto vapaudelle* (1987)
* *Glory* (1989)
* *Malcolm X* (1992)
* *Purppuravyöhyke* (1995)
* *Hurricane* (1999)
* *Training Day* (2001)
* *American Gangster* (2007)
* *Lento*
* *Fences* (2016)
* *Roman J. Israel, Esq.* (2017)

Lähteet
-------

1. 1 2  Denzel Washington Biography *Biography.com*. A+E Television Networks, LLC. Viitattu 20.4.2013. (englanniksi)
2. 1 2 3 4 5  Denzel Washington Biography *Yahoo! Movies*. Yahoo! Inc.. Viitattu 20.4.2013. (englanniksi)
3. ↑  Denzel Washington Speaks On Whitney Houston In Interview With GQ Magazine *International Business Times*.  19.9.2012. IBT Media Inc.. Viitattu 20.4.2013. (englanniksi)
4. ↑  Caro, Mark: 'Fisher' grabs with an uplifting story *Chicago Tribune*.  20.12.2002. Tribune Company. Viitattu 20.4.2013. (englanniksi)
5. ↑  Armour, Terry: Denzel Washington feels pull of directing career *Chicago Tribune*.  25.12.2007. Tribune Company. Viitattu 20.4.2013. (englanniksi)
6. ↑  Awards for Denzel Washington *The Internet Movie Database*. IMDb.com, Inc.. Viitattu 20.4.2013. (englanniksi)
7. ↑  Venutolo, Anthony: Tony Awards 2010: Denzel Washington wins first Tony *NJ.com*.  13.6.2010. New Jersey On-Line LLC. Viitattu 20.4.2013. (englanniksi)
8. ↑  McNary, Dave: Denzel Washington’s ‘Fences’ Gets December Release  18.7.2016. Variety. Viitattu 21.7.2016. (englanniksi)
9. ↑  Golden Globe Nominations: Complete List *Variety*.  12.12.2016. Viitattu 13.12.2016. (englanniksi)
10. ↑  Brooks, Xan: Denzel Washington: 'I don't want movie-star friends' *The Guardian*.  24.1.2013. Guardian News and Media Limited. Viitattu 20.4.2013. (englanniksi)

Aiheesta muualla
----------------

* Kuvia tai muita tiedostoja aiheesta **Denzel Washington** Wikimedia Commonsissa

* Denzel Washington Internet Movie Databasessa. (englanniksi)
* Denzel Washington Elonetissä.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Latvia
* Japani
* Tšekki
* Australia
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Biographie
* Trove
* Elonet

 |
|  |
| Muut | 
* SNAC
* IdRef

 |

 |